[{"text_idx": "#000006", "text": "Sut gallwn ni wella\u2019r cydgysylltiad yn y sector gwirfoddol mewn adegau o argyfwng?"}, {"text_idx": "#000008", "text": "Yn ystod y ddwy flynedd ddiwethaf, rydyn ni wedi gweld enghreifftiau rhagorol o le mae\u2019r sector gwirfoddol yng Nghymru wedi gweithio mewn partneriaeth a\u0302\u2019r sectorau cyhoeddus a phreifat, yn ogystal ag enghreifftiau o gydweithrediad ymhlith y Sector Gwirfoddol a Chymunedol i ddiwallu anghenion pobl a chymunedau mewn argyfwng."}, {"text_idx": "#000009", "text": "Yn anterth y pandemig, gwelsom yr ysbryd cymunedol gorau posibl yng Nghymru a ledled y DU. Wrth i bobl wynebu cyfnodau clo hirfaith, daeth cymunedau ynghyd, gyda phobl yn cynorthwyo elusennau, mudiadau cymunedol, ffrindiau a chymdogion, banciau bwyd a grwpiau cyd-gymorth."}, {"text_idx": "#000011", "text": "Yng Nghymru, mae timau\u2019r Groes Goch wedi bod yn ymateb i bandemig COVID-19 ers i\u2019r achosion ddechrau, yn cynorthwyo\u2019r rheini a gafodd eu taro gwaethaf drwy ddarparu cymorth ymarferol ac emosiynol trwy ein llinell gymorth COVID-19 bwrpasol, darparu grantiau ariannol, bwyd a nwyddau hanfodol eraill i bobl mewn angen taer a thrwy gefnogi cynllun cludo presgripsiynau gwirfoddol Llywodraeth Cymru. Ers i\u2019r cymorth ddechrau mewn canolfannau brechu torfol yng Nghymru ym mis Ionawr 2021, mae gwirfoddolwyr y Groes Goch wedi cynorthwyo a\u0302 mwy nag 1 miliwn o frechiadau."}, {"text_idx": "#000013", "text": "Gyda chymorth aelodau Grw\u0302p Gwydnwch Cymunedol Cymru, mae\u2019r Groes Goch Brydeinig wedi cael \u00a332,000 drwy Grant Strategol Gwirfoddoli Cymru. Bydd hwn yn helpu i gyllido prosiect a fydd yn ceisio gwella\u2019r cydgysylltiad yng Nghymru wrth ymateb i argyfwng drwy edrych ar bartneriaethau o fewn a rhwng y sectorau gwirfoddol, preifat a chyhoeddus."}, {"text_idx": "#000019", "text": "Mae\u2019r fenter hon yn dyngedfennol i ddwyn ynghyd yr unigolion a\u2019r mudiadau hynny sy\u2019n chwarae ro\u0302l yn y gwaith o ymateb i argyfyngau yng Nghymru, gwrando ar yr hyn y maen nhw\u2019n ei ddweud sy\u2019n gweithio neu ddim yn gweithio, beth weithiodd yn ystod y pandemig y mae angen i ni ehangu arno, a\u2019r strwythurau sy\u2019n gallu helpu neu rwystro ymateb amserol a chydgysylltiedig mewn argyfwng. Mae\u2019r prosiect, a fydd yn rhedeg yn ystod hanner cyntaf y flwyddyn hon, yn rhoi\u2019r cyfle i ddysgu o brofiad pawb drwy ymgynghoriad."}, {"text_idx": "#000021", "text": "Mae anghenion pobl a\u2019u cymunedau yn ystod argyfwng yn wahanol ac yn amrywiol, ac yn debygol o amrywio o anghenion ymarferol sydd eu hangen ar unwaith, fel bwyd neu loches, cymorth seicogymdeithasol, gwybodaeth a chyngor."}, {"text_idx": "#000023", "text": "Os gallwn ni, gyda\u2019n gilydd, ddysgu o\u2019r ymatebion brys diweddar ledled Cymru a rhannu arferion gorau o\u2019r cydweithio syfrdanol rydyn ni wedi\u2019i weld yn ystod y pandemig, byddwn ar y trywydd iawn i gael sector gwirfoddol cydgysylltiedig sy\u2019n rhoi pobl a\u2019u cymunedau wrth wraidd ymateb brys."}]